Pier Luis ëd Barban/Gilindo na stòria 'd Natal
Artorn

Gilindo 
na stòria 'd Natal... in pastor monfrin ch'ël va a Betlem ant la cabana 'd Gesù Bambin

Nòst Gilindo, tant temp fa,
l'ha lassà mama e papà;
e, vist ch'a l'ha pàu ëd nen,
a l'è 'ndà fin-a a Betlem.

In formagg, dël pan, 'na pinta,
'nt la cavagna l'ha prontà.
In salam ficà 'nt la cinta
ch'j'arcordava ël sò Monfrà.

E Gilindo, al dì d'incheu
l'è tornass-ne an Palestin-a
l'ha portassi torna 'l beu
ma pu ai pensa e pu 's sagrin-a.

Cò ij direu, a col Ninin
nà 'ns la paja, nà 'ns ël fen ?
Aj direu, da bon Monfrin,
che me qué capis pu nen!

J'è dij mascc vestì da dòna,
dij terorista e dij sassin;
gent ch'la massa dcò la nòna...;
për robeji quàt soldin.

Mal ardrìs an abondansa,
a la Madòna mi portreu;
ma tra l'aso, ël fen e 'l beu
l'è nassiji la Speransa !

Pier Luis ëd Barban

Pier Luis ëd Barban
Pròsa
Monfrin
Leteratura piemontèisa